Super! Deniss Karpak võitis Kieli MK etapi(1)
Karpak (Karpak Sailing Team) läks medalisõitu kolmepunktise eduga austraallase Brendan Casey ees. Medalisõidus kehtivat topeltpunktisüsteemi arvestades tähendas see, et Deniss võis tänases sõidus üldvõidu kindlustamiseks finišeeruda vahetult Brendan Casey järel, kuid mitte tagapool. Täna puhus Kielis kena purjetuul kiirusega 5 m/s, mis tagas suhteliselt stabiilsed olud kalda lähedal medalisõidu purjetamiseks. Deniss alustas sõitu hästi ja oli esimeses pöördemärgis teisel kohal. Teise pöördemärgi juures läks Deniss liidriks ning hoidis kindlalt edu sõidu lõpuni. Austraallane Brendan Casey ja ameeriklane Caleb Paine lõpetasid sõidu vastavalt kolmanda ja neljandana, säilitades sellega üldarvestuses teise ja kolmanda koha, vahendas Eesti Jahtklubide Liit.
Karpak ütles peale tänast sõitu, et ta on oma sõiduga Kielis väga rahul. "Kielis oli üsna raske purjetada, kuna seljataga on pikk intensiivne treening- ja võistlusperiood. Siiski suutsin end hästi häälestada ja terve regati vältel keskendunud olla. Mul on hea meel, et suutsin siin võita ning kinnitada oma oskuste taset. Olen viimase aastaga purjetajana igas mõttes tugevamaks arenenud ja see annab hea tunde olümpiaregatiks valmistumisel", ütles ta.
Lauri Väinsalu (Rein Ottosoni Purjespordikool) lõpetas regati 13. ning Martti Kinkar (ROPK) 16. kohaga.